b'\n_START_ARTICLE_\nGudci\n_START_SECTION_\nPovijest naselja\n_START_PARAGRAPH_\nGudci su ime dobili po poznatom turopoljskom glazbenom sastavu - gudcima; bila su to tri svira\xc4\x8da guda\xc4\x8dkih instrumenata: dviju violina i bajsice (vrste malog bajsa). Takvih muzi\xc4\x8dkih sastava vi\xc5\xa1e nema ali im je naziv mjesta sa\xc4\x8duvao uspomenu. Povi\xc5\xa1e Gudca nalaze se vinogradi Kostanjevec (po kostanjima). Kostanjeva\xc4\x8dki se posjedi spominju 1279. godine; 1428. navode se kao selo, \xc4\x8dije su posjede kupili Donjolomni\xc4\x8dani te zasadili vinograde o kojima se govori 1454. Od 16. st. nadalje selo Kostanjevec vi\xc5\xa1e se ne spominje, vjerojatno su ga opusto\xc5\xa1ili Turci. Tu su ostali samo vinogradi s klijetima. Kostanjevec se danas zajedno sa Jankovkama i Kolose\xc4\x8dem nalazi u sastavu sela Gudci.\n_START_SECTION_\nUprava\n_START_PARAGRAPH_\nMjesna samuprava se sastoji od 5 \xc4\x8dlana na \xc4\x8dijem je \xc4\x8delu Dra\xc5\xbeen Me\xc5\xa1trovi\xc4\x87\n_START_SECTION_\nGospodarstvo\n_START_PARAGRAPH_\nGudci imaju veliki potencijal za razvoj turizma i to ponajvi\xc5\xa1e zbog o\xc4\x8duvanih \xc5\xa1uma i razvoju vinogradarstva. U Gudcima ve\xc4\x87 postoje brojni vinogradi, ponajvi\xc5\xa1e u Kostanjevcu i Jankovkama koja su i poznata vikend naselja s brojnim vikend ku\xc4\x87ama i vikenda\xc5\xa1ima koji ovdje dolaze na odmor i razonodu, uglavnom, iz velikih gradova poput Zagreba ili Velike Gorice.\n_START_SECTION_\nZemljopisni smje\xc5\xa1taj\n_START_PARAGRAPH_\nGudci su mjesto u Zagreba\xc4\x8dkoj \xc5\xbeupaniji i u administrativnom sastavu grada Velika Gorica. Nalaze se unutar granica \xc5\xbeupe Majke Bo\xc5\xbeje Snije\xc5\xbene \xc4\x8dije je sjedi\xc5\xa1e u Dubrancu. Gudci su 4. selo u \xc5\xbeupi po veli\xc4\x8dini i po broju stanovnika iza Donjeg Dragono\xc5\xa1ca (525), Donjih Trputaca (381) i Dubranca (338), a ispred Marku\xc5\xa1evca Turopoljskog (313), Gornjeg Dragono\xc5\xa1ca (246) i Gustelnice (125). Jugoisto\xc4\x8dno od sela se nalazi selo \xc5\xa0iljakovina (720 stan.), zapadno se nalaze sela Marku\xc5\xa1evec Turopoljski (313) i Donji Dragono\xc5\xbeec (525). Sjeverno se nalazi selo Lukavec (1023), a ju\xc5\xbeno je selo Dubranec (338)._NEWLINE__NEWLINE_Selo se smjestilo na dva brijega izme\xc4\x91u kojih te\xc4\x8de potok Pe\xc5\xa1\xc4\x8denjak.\n_START_SECTION_\nPromet\n_START_PARAGRAPH_\nGudci su sa ve\xc4\x87im gradovima povezani autobusnim linijama ZET-a za Zagreb (166, 311, 313) i za Veliku Goricu (322). Uz selo prolazi \xc5\xbeupanijska cesta koja povezuje selo Dubranec i okolna sela s Lukavcem, Hra\xc5\xa1\xc4\x87em Turopljskim te naposljetku brzom cestom Zagreb - Velika Gorica.\n_START_SECTION_\nSport i rekreacija\n_START_PARAGRAPH_\nU Gudcima djeluje Paintball centar koji se prostire na 7.500 m\xc2\xb2.\n_START_SECTION_\nZanimljivosti\n_START_PARAGRAPH_\nU Kostanjevcu se do nedavno nalazio stari hrast lu\xc5\xbenjak za kojeg se vjeruje da je tu jo\xc5\xa1 iz doba Turaka pa se zato zvao i "turski hrast". Opseg hrasta bio je 5,55 m u prsnoj visini,promjer mu je bio oko 2 m, a visina preko 20 m. Bio je za\xc5\xa1ti\xc4\x87en kao spomenik prirode. Na\xc5\xbealost hrast se po\xc4\x8deo su\xc5\xa1iti pa su ga posjekli i za Turopoljsko Jurjevo izlo\xc5\xbeili ispred Starog grada Lukavca gdje se nalazi i danas.'